用前韵作雪詩留景文
作者：蘇軾
朝代：宋

paragraphs: 萬松嶺上黄千葉，載酒年年踏松雪。
劉郎去後誰復來，花下有人心斷絕。
東齋夜坐搜雪句，兩手龜坼霜鬚折。
無情豈亦畏嘲弄，穿簾入戶吹燈滅。
紛紛兒女爭所似，碧海長鯨君未掣。
朝來雲漢接天流，顧我小詩如點纈。
歐陽趙陳在戶外，急掃中庭鋪木屑。
交游雖似雪柏堅，聚散行作風花瞥。
晴光融作一尺泥，歸有何事真無說。
泥乾路穩放君去，莫倚馬蹄如踣鐵。